钦定古今图书集成/明伦汇编/闺媛典/第028卷 > 为梁元帝祭王僧辩母贞敬太夫人文
## 钦定古今图书集成/明伦汇编/闺媛典/第028卷 > 为梁元帝祭王僧辩母贞敬太夫人文

王褒

“维尔世基武子，德懋阳元。金相比映，玉德齐温。既称
女则，兼循妇言。《书图》镜览，辞章讨论。教贻俎豆，训及
平原。楚发将兵，孟轲成德。尽忠资敬，自家刑国。显允
其仪，惟民之则。反命师旅，既修我戎。补兹衮职，奄有龟蒙。母由子贵，亶尔斯崇。嘉命允集，宠章既隆。居高
能降，处贵思冲。庆资善始，荣兼令终。”崦嵫既夕，蒹葭
早秋。奔驷难返，冲涛讵留。背龙门而西顾，过夏首而
东浮。越三宫之遐岳，经三江之派流。郁郁增岭，浮云
蔽亏。滔滔江汉，逝者如斯。铭旌故旐，宇毁遗碑。即虚
舟而设奠，想徂魂之有知。呜呼哀哉